BROOK ลงทุน “คริปโต” ทะลุ 1.1 พันลบ. เชื่อมั่น “สินทรัพย์ดิจิทัล” โตต่อเนื่อง
BROOK เดินหน้าลงทุนคริปโตฯเพิ่ม แตะระดับ 1,100 ล้านบาท บิ๊กบอส “วริศ บูลกุล” มั่นใจแนวโน้มระยะยาวสินทรัพย์ดิจิทัลเติบโตต่อเนื่อง
21 พ.ค. 2564

นายวริศ บูลกุล กรรมการผู้จัดการใหญ่ ฝ่ายสินทรัพย์ดิจิทัล บริษัท บรุ๊คเคอร์ กรุ๊ป จำกัด (มหาชน) หรือ BROOK ประกอบธุรกิจที่ปรึกษาด้านการลงทุนและอสังหาริมทรัพย์ชั้นนำของประเทศไทย เปิดเผยว่า บริษัทฯได้เข้าลงทุนในสินทรัพย์ดิจิทัล ประเภท ‘บิทคอยน์’ โดยทำการบันทึกบัญชีสินทรัพย์ดิจิทัลเป็นสินค้าคงเหลือสินทรัพย์ดิจิทัล ซึ่งเริ่มลงทุนในไตรมาสที่ 1/64 จำนวน 205 ล้านบาท และในไตรมาสที่ 2 ได้ลงทุนเพิ่มเติม จำนวน 902 ล้านบาท ทำให้มูลค่ารวมในการลงทุนสินทรัพย์ดิจิทัลของ Brook ขณะนี้ อยู่ที่ระดับ 1,107 ล้านบาท ซึ่งเป็นไปตามกรอบการลงทุนของคณะกรรมการบริษัทฯที่ให้ไว้เกี่ยวกับการลงทุนในสินทรัพย์ดิจิทัล
ทั้งนี้จากการพิจารณาของคณะกรรมการบริษัทด้านสภาวะแวดล้อมในการลงทุน (Investment Climate) ประเมินความเหมาะสมการลงทุนอยู่ที่ 1,200 ล้านบาทในเฟสแรก  โดยการลงทุนในอนาคตคาดว่าจะลงทุนอีก  93 ล้านบาทในเหรียญ และ/หรือ โครงการธุรกิจที่เกี่ยวข้องกับสินทรัพย์ดิจิทัลให้แล้วเสร็จภายในไตรมาสที่ 2
“บริษัทเข้าลงทุนในบิทคอยน์ราว 200 ล้านบาท ในไตรมาสที่ 1 ที่ผ่านมา ซึ่งล่าสุดได้เข้าลงทุนเพิ่มจนมีมูลค่าอยู่ที่ 1,107 ล้านบาท ใน Bitcoin, Ethereum, Binance, Uniswap, Enjin, Filecoin และเหรียญอื่นๆ โดยทางบริษัทได้กระจายการลงทุน เพื่อลดความเสี่ยงและเพื่อเติบโตไปพร้อมๆกับ Network Digital Asset เราเชื่อมั่นในพื้นฐานของสินทรัพย์ดิจิทัลในระยะยาว เนื่องจากจำนวนผู้ใช้งานและจำนวนเงินที่เข้ามาลงทุนในระบบยังคงเพิ่มขึ้นอย่างต่อเนื่อง” นายวริศ กล่าว